KOMISIJAS REGULA (ES) 2022/1290

(2022. gada 22. jūlijs),

ar ko attiecībā uz ametoktradīna, hlormekvata, dodīna, nikotīna, profenofosa un Spodoptera exigua multikapsīdu kodolu poliedrozes vīrusa (SeMNPV) izolāta BV-0004 maksimālajiem atlieku līmeņiem konkrētos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un IV pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu un 14. panta 1. punkta a) apakšpunktu,

tā kā:

(1) Ametoktradīna un dodīna maksimālie atlieku līmeņi (“MAL”) ir noteikti Regulas (EK) Nr. 396/2005 II pielikumā. Hlormekvata un nikotīna MAL ir noteikti minētās regulas III pielikuma A daļā. Profenofosa MAL ir noteikti minētās regulas II pielikumā un III pielikuma B daļā. Attiecībā uz Spodoptera exigua multikapsīdu kodolu poliedrozes vīrusa (SeMNPV) izolātu BV-0004 konkrēti MAL Regulā (EK) Nr. 396/2005 netika noteikti, un šī viela netika iekļauta minētās regulas IV pielikumā, tāpēc uz to attiecas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(2) Saistībā ar procedūru, kurā piešķir atļauju darbīgo vielu ametoktradīnu saturoša augu aizsardzības līdzekļa izmantošanai uz kultūrām, kas varētu piesaistīt bites, kā rezultātā medū varētu nokļūt atliekas, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošo MAL attiecībā uz medu.

(3) Kas attiecas uz dodīnu, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošos MAL attiecībā uz citrusaugļiem.

(4) Attiecīgās dalībvalstis novērtēja abus iepriekš minētos pieteikumus saskaņā ar Regulas (EK) Nr. 396/2005 8. pantu un iesniedza Komisijai novērtēšanas ziņojumus.

(5) Eiropas Pārtikas nekaitīguma iestāde (“Iestāde”) pieteikumus un novērtēšanas ziņojumus novērtēja, īpaši izskatot riskus patērētājam un attiecīgos gadījumos – dzīvniekiem, un sniedza pamatotus atzinumus par ierosinātajiem MAL (2). Iestāde minētos atzinumus nosūtīja pieteikumu iesniedzējiem, Komisijai un dalībvalstīm un publiskoja tos.

(6) Iestāde secināja, ka visas prasības par datu pilnīgumu ir izpildītas un, balstoties uz patērētāju eksponētības novērtējumu, kas sagatavots par 27 konkrētām Eiropas patērētāju grupām, tā secināja, ka pieteikumu iesniedzēju pieprasītie MAL grozījumi patērētāju drošības ziņā ir pieņemami. Izdarot šo secinājumu, Iestāde ņēma vērā jaunāko informāciju par vielu toksikoloģiskajām īpašībām. Ne mūžilga eksponētība šīm vielām, kas rodas, uzturā lietojot visus pārtikas produktus, kuros tās varētu būt, ne īslaicīga eksponētība, kas rodas, uzturā lietojot lielu attiecīgo produktu daudzumu, neliecina par risku pārsniegt pieņemamo diennakts devu vai akūto references devu.

(7) Ar Komisijas Regulu (ES) 2019/1561 (3) attiecībā uz austersēnēm un ar Komisijas Regulu (ES) 2017/693 (4) attiecībā uz kultivētajām sēnēm tika noteikti hlormekvata pagaidu MAL: attiecīgi 6 mg/kg un 0,9 mg/kg. Minētie pagaidu MAL noteikti, balstoties uz monitoringa datiem, kuri liecina, ka ar hlormekvatu likumīgi apstrādātu salmu izraisītās kultivēto sēņu krusteniskās kontaminācijas dēļ atlieku daudzums, kurš konstatēts neapstrādātās kultivētajās sēnēs, ir augstāks par noteikšanas robežu. Minētie pagaidu MAL bija derīgi līdz 2021. gada 13. aprīlim, kamēr nav iesniegti monitoringa dati par minētās vielas sastopamību attiecīgajos produktos.

(8) Iestāde un pārtikas apritē iesaistītie uzņēmēji iesniedza jaunākos monitoringa datus, kuri liecina, ka austersēnēs un kultivētās sēnēs konstatētais hlormekvata atlieku daudzums joprojām ir augstāks par noteikšanas robežu. Sēņu audzētāji Komisiju informēja par kādu patlaban notiekošu pētījumu, kas veltīts austersēņu un citu kultivētu sēņu kontaminācijas līmeņu novērtēšanai. Pētījums beigsies 2022. gadā un savāktie dati tad tiks nosūtīti Komisijai, tāpēc ir lietderīgi turpināt minēto pagaidu MAL derīguma termiņu pagarināt par vienu gadu no šīs regulas publicēšanas.

(9) Ar Regulu (ES) 2017/693 tika noteikti arī hlormekvata pagaidu MAL bumbieriem (0,07 mg/kg), jo monitoringa dati liecināja, ka pagātnē lietotā hlormekvata dēļ tas joprojām atrodams kokos. Pagaidu MAL bija derīgi līdz 2021. gada 13. aprīlim, kamēr nav iesniegti monitoringa dati par šīs vielas sastopamību attiecīgajā produktā. Iestāde, dalībvalstis un pārtikas apritē iesaistītie uzņēmēji iesniedza jaunākos monitoringa datus, kuri liecina, ka bumbieros konstatētais šīs vielas atlieku daudzums joprojām ir augstāks par noteikšanas robežu. Tādēļ ir lietderīgi turpināt monitorēt hlormekvata līmeni bumbieros un pagarināt minētā pagaidu MAL derīguma termiņu par septiņiem gadiem no šīs regulas publicēšanas dienas.

(10) Ar Komisijas Regulu (ES) 2017/978 (5) attiecībā uz savvaļas sēnēm (kaltētām baravikām un kaltētām savvaļas sēnēm, kas nav baravikas) tika noteikti nikotīna pagaidu MAL, kas bija derīgi līdz 2021. gada 19. oktobrim, kamēr nav iesniegti un novērtēti jauni dati un informācija par nikotīna dabisko klātbūtni vai tā veidošanos attiecīgajos produktos. Nav neapstrīdamu zinātnisku pierādījumu, kas apliecinātu, ka attiecīgajos produktos nikotīns ir dabiski sastopams, un izskaidrotu tā veidošanās mehānismu. Iestāde un pārtikas apritē iesaistītie uzņēmēji iesniedza jaunākos monitoringa datus, kuri liecina, ka minētajos produktos konstatētais šīs vielas atlieku daudzums joprojām ir augstāks par noteikšanas robežu. Tādēļ ir lietderīgi turpināt monitorēt nikotīna līmeni minētajos produktos un pagarināt minēto pagaidu MAL derīguma termiņu par septiņiem gadiem no šīs regulas publicēšanas dienas.

(11) Ar Regulu (ES) 2017/978 attiecībā uz rožu ziedlapiņām tika noteikti profenofosa pagaidu MAL, kas bija derīgi līdz 2021. gada 18. oktobrim, kamēr nav iesniegti monitoringa dati par šīs vielas sastopamību attiecīgajā produktā. Iestāde un pārtikas apritē iesaistītie uzņēmēji iesniedza jaunākos monitoringa datus, kuri liecina, ka rožu ziedlapiņās joprojām tiek konstatētas šīs vielas atliekas un to daudzums ir augstāks par noteikšanas robežu. Tādēļ ir lietderīgi turpināt monitorēt profenofosa līmeni rožu ziedlapiņās un pagarināt minētā pagaidu MAL derīguma termiņu par septiņiem gadiem no šīs regulas publicēšanas dienas.

(12) Par darbīgo vielu Spodoptera exigua multikapsīdu kodolu poliedrozes vīrusa (SeMNPV) izolātu BV-0004 dalībvalstij iesniegts iesniegums saskaņā ar Eiropas Parlamenta un Padomes Regulas (EK) Nr. 1107/2009 (6) 7. pantu. Šo pieteikumu attiecīgā dalībvalsts novērtēja saskaņā ar minētās regulas 11. panta 2. punktu. Iestāde novērtēja pieteikumu un sniedza secinājumu par darbīgo vielu saturošu pesticīdu riska novērtējuma salīdzinošo izvērtējumu (7), un tā norādīja, ka Spodoptera exigua multikapsīdu kodolu poliedrozes vīrusa (SeMNPV) izolātu BV-0004 var iekļaut Regulas (EK) Nr. 396/2005 IV pielikumā. Tāpēc ir lietderīgi minēto vielu iekļaut Regulas (EK) Nr. 396/2005 IV pielikumā.

(13) Balstoties uz Iestādes sniegtajiem pamatotajiem atzinumiem un secinājumu un ņemot vērā ar izskatāmo jautājumu saistītos faktorus, kas minēti Regulas (EK) Nr. 396/2005 14. panta 2. punktā, ierosinātie MAL grozījumi atbilst Regulas (EK) Nr. 396/2005 14. panta 2. punkta prasībām.

(14) Tāpēc būtu attiecīgi jāgroza Regula (EK) Nr. 396/2005.

(15) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II, III un IV pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 22. jūlijā Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Tiešsaistē pieejamie EFSA zinātniskie ziņojumi: http://www.efsa.europa.eu:

Reasoned Opinion on the modification of the existing maximum residue level for ametoctradin in honey. EFSA Journal 2021; 19(11):6943.

Reasoned Opinion on the modification of the existing maximum residue levels for dodine in citrus fruits. EFSA Journal 2021; 19(11):6950.

(3) Komisijas Regula (ES) 2019/1561 (2019. gada 17. septembris), ar ko attiecībā uz hlormekvata maksimālajiem atlieku līmeņiem kultivētās sēnēs groza Eiropas Parlamenta un Padomes Regulas (EK) Nr. 396/2005 II un III pielikumu (OV L 240, 18.9.2019., 1. lpp.).

(4) Komisijas Regula (ES) 2017/693 (2017. gada 7. aprīlis), ar ko attiecībā uz bitertanola, hlormekvata un tebufēnpirada maksimālajiem atlieku līmeņiem noteiktos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un V pielikumu (OV L 101, 13.4.2017., 1. lpp.).

(5) Komisijas Regula (ES) 2017/978 (2017. gada 9. jūnijs), ar ko Eiropas Parlamenta un Padomes Regulas (EK) Nr. 396/2005 II, III un V pielikumu groza attiecībā uz fluopirama, heksahlorcikloheksāna (HCH) alfa-izomēra, heksahlorcikloheksāna (HCH) beta-izomēra, heksahlorcikloheksāna (HCH) izomēru summas, izņemot gamma-izomēru, lindāna (heksahlorcikloheksāna (HCH) gamma-izomērs), nikotīna un profenofosa maksimālajiem atlieku līmeņiem konkrētos produktos vai uz tiem (OV L 151, 14.6.2017., 1. lpp.).

(6) Eiropas Parlamenta un Padomes Regula (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(7) Conclusion on the peer review of the pesticide risk assessment of the active substance Spodoptera exigua multicapsid nucleopolyhedrovirus (SeMNPV). EFSA Journal 2021; 19(10):6848.